
Intertextualitás Lovasi Andrásnál. József Attila lírájának hatása Lovasi András dalszövegeiben

A dolgozat célja, hogy a dalszöveg és versszöveg között létrejövő intertextuális kapcsolatok elemzéséhez, a Lovasi-dalszövegkorpusz sajátosságait is megismerve, egy rugalmas elemzési keretrendszert alakítson ki, mely a József Attila-i hatás elemzésén túl akár a Lovasi-hatástörténet leírásainak egy lehetséges módszereként is szolgálhat. Így a dolgozat első felében a zene, irodalom és intertextualitás viszonyaival, az idézéstechnikák jellegével foglalkozó szakaszt követően, az enjambement és cezúra szövegalkotásban és az intertextuális beágyazódások értelmezhetőségében nyomon követhető hatásait ismerhetjük meg. A Genette-i transztextualitás-fogalmak a kutatásban releváns adaptációja pedig rámutat, hogy a dalszövegek belső és külső utalásrendszerei, a szövegekben megszólaló szubjektumok, valamint a motivikus, illetve cím és szöveg poétikai intertextualitására épülő párhuzamok akár a zenei kontextus figyelembevételével is vizsgálhatók, leírhatók. Természetesen az intertextualitás egyes módozatai (motivika, szövegfragmentum, paratextualitás, transzformáció) egymással folyamatos kölcsönhatásban, átfedésben képesek a dalszövegek jelentésdimenzióinak kiterjesztésére, sőt, ahogyan ezt a Zár az égbolt című dal és Reménytelenül című vers összehasonlító elemzése is mutatja, ezen komplex hatás- és utalásegyüttes akár a József Attila-i életrajz (image) referenciáinak megidézésével is kiegészülhet. Ezen összetett idézésrepertoár következménye, hogy a hatás poétikai természetű, vagyis a dalszöveg-alkotási eljárásokban is nyomon követhető. A kutatás legfőbb eredményeit éppen ezért az előző aspektusok felismerésében, kidolgozásában és a metodikai keretrendszerből adódóan a téma folytathatóságában látom.



